**Valtuustoaloite: Matkailun edistämistä on tehtävä suunnitelmallisesti**

Ylöjärvellä on lukuisia hienoja kulttuuri-, urheilu- ja luontokohteita, joita pitäisi markkinoida. Voisi esimerkiksi teettää Ylöjärven matkailukohteita esitteleviä videoita ja karttoja kaupungin ulkoilu- ja retkeilyreiteistä.

Matkailumarkkinointi ja kaupunkimarkkinointi on hajautunut Ylöjärven Yrityspalvelu Oy:lle ja Ylöjärven kaupungin eri hallintokunnille, mutta kenelläkään ei näytä olevan tarpeeksi aikaa matkailuasioista huolehtimiseen. Kyse ei välttämättä ole edes rahan riittävyydestä vaan siitä, että vastuutahoa ei ole selkeästi päätetty.

Kesällä on aloitettu kaupunkimarkkinointikampanja, johon on ostettu osaamista someviestinnän asiantuntijalta ja se on tuottanut erittäin hyviä tuloksia. Ei kuitenkaan auta, että on hyvä markkinointisuunnitelma, jos kukaan ei ehdi toteuttaa sitä.

Esitämme, että kaupunginhallitus valmistelee matkailumarkkinoinnista päätettäväksi matkailun edistämisen suunnitelman ja nimeää sekä kaupunkimarkkinoinnista että matkailumarkkinoinnista vastaavan henkilön.

Kotimaanmatkailun lisääntyessä Ylöjärven todella kannattaisi panostaa matkailumarkkinointiin.

Ylöjärvellä 7.12.2020

Keskustan valtuustoryhmä

Riitta Koskinen ym.